Det var ikke hvem som helst, Hobro IK skulle forsøge at besejre i lørdagens kamp i Superligaen. Dagens modstander var nemlig de forsvarende danske mestre FC Midtjylland – og så tilmed på udebane. På papiret ikke nogen nem opgave. I praksis heller ikke så nem, skulle det vise sig. For himmerlændingene løb ind i en god gammeldags gang øretæver, da de skulle forsøge at rejse sig fra 0-5 nederlaget hjemme mod AaB i den seneste runde af Superligaen. FC Midtjylland virkede veloplagte fra første fløjt, og der skulle ikke gå mere end 11 minutter, før Tim Sparv kunne sætte gang i målfesten på Heden. Marc Dal Hende gjorde det til 2-0 med hovedet efter 24 minutter på et flot oplæg fra Awer Mabil. Godt ti minutter senere blev det til 3-0 ved Rasmus Nicolaisen, inden Tim Sparv lukkede første halvleg ned med sin anden scoring til 4-0 med en first timer. Så så det unægtelig lidt svært ud for Hobro, der kun var et indkasseret mål fra at gentage resultatet fra den seneste runde. Men selvom de var nede med fire, viste spillerne fra Hobro, at de ikke giver op så let. Efter godt ti minutters spil af anden halvleg fik Julian Kristoffersen en friløber. Og selvom et par midtjyske forsvarer nåede tilbage og fik presset hobrogenseren, så bankede han den ind bag Jesper Hansen i FC Midtjylland-målet. Efter 67 minutters spil gjorde Vito Hammershøy-Mistrati det til 4-2, da han sendte kuglen i kassen fra kanten af feltet. Det skabte fornyet håb for hobrogenserne, men lige som det var blevet tændt, slukkede Paul Onuachu det, da han kunne gøre det til 5-2 bare seks minutter senere. Der blev ikke scoret mere i kampen, og Hobro ligger dermed fortsat på sidstepladsen i Superligaen med seks point i 11 kampe.

Opsummering:
Der blev blafret godt i netmaskerne da Hobro IK lørdag gæstede FC Midtjylland i Herning.